《秋兴 其一》
宋代·张九成

秋意入茅屋，杖策登平原。落日衔西山，一川顿明鲜。

萧萧江上竹，溜溜岩下泉。我生本閒放，胡为此拘拳。

身世两相违，于今六十年。勇退未为怯，锐进岂其贤。

作者简介：（1092—1159）杭州钱塘人，字子韶，号横浦居士，又号无垢居士。少游京师，从学于杨时。高宗绍兴二年进士第一。历著作郎及礼部、刑部侍郎等职。因与秦桧不和，被谪南安军十四年。桧死，起知温州。研思经学，多有训解。卒谥文忠。有《横浦集》、《孟子传》。